काठमाडौं, काठमाडौंको गौशालास्थित एक फेन्सी पसलमा मंसिर १३ गते राति भएको आगलागी एपीएफ टोली, स्थानीय प्रहरी तथा स्थानीय वासिन्दाले नियन्त्रणमा ल्याएका छन् । त्यसठाँउमा सुदर्शन गौतमले संचालन गरेको विल्डिङ एवान फेन्सी पसलमा आगलागी भएको भन्ने जानकारी प्राप्त भएको केही समयमै काठमाडौं जिल्ला निर्वाचन क्षेत्र नम्बर ४ गल्फुटारमा निर्वाचन सुरक्षार्थ खटिएको एपीएफ टोली आगलागीस्थलमा पुगेको थियो । सो आगलागी एपीएफ टोली, स्थानीय प्रहरी तथा स्थानीय वासिन्दाले दमकलको सहयोगमा करीव आधा घण्टाभित्रै नियन्त्रणमा ल्याएका थिए । विद्युतीय तार सर्ट भई सो आगलागी भएको र त्यसबाट पसलमा रहेको विभिन्न फेन्सी सामाग्री तथा नगद लगायत करीव ६५ लाख रुपैयाँ बराबरको धनमाल क्षति भएको बताइएको छ । यसैगरी कैलालीको टिकापुर नगरपालिका १ समितिपुरस्थित लिलाराम चपाईको घरमा मंसिर १३ गते वेलुका भएको आगलागी एपीएफ टोली, स्थानीय प्रहरी तथा स्थानीय वासिन्दाले नियन्त्रणमा ल्याएका छन् । सशस्त्र प्रहरी बल नेपाल उग्रतारा गण टिकापुरबाट सशस्त्र प्रहरी निरीक्षक रन्जन बस्नेतको कमाण्डमा आगलागी नियन्त्रणको लागि एपीएफ टोली खटिएको थियो । वेलुका करीव ६ बजे भएको उक्त आगलागी दमकलको सहयोगमा नियन्त्रणमा ल्याइएको थियो । विद्युतीय तार सर्ट भई आगलागी भएको बताइएको सो आगलागीमा करीव चार लाख रुपैयाँ बराबरको धनमाल क्षति भएको बताइएको छ ।